到咗現代，科學上經已有龐大嘅理論體系，按所研究嘅現象分做物理學（用科學方法研究宇宙基本定律）、生物學（用科學方法研究生命）、心理學（用科學方法研究人嘅行為）同社會科學（用科學方法研究社會）等嘅多個領域，每個領域都有諗出用嚟描述同預測自己所研究嘅現象嘅理論，而一啲重要嘅理論（例如係進化論）往往俾科學家用實驗同觀察驗證過上百次－非常經得起考驗，所以學界一般認為呢啲理論係有返咁上下正確嘅模型－能夠充分噉描述現實。